รัฐบาลเอาจริงดึงเงินกองทุนมาเป็นรายได้
ครม.หน้ามืดรีด “กำไร-เงินส่วนเกินจำเป็น” กองทุนหมุนเวียน เป็นรายได้แผ่นดิน
5 ธ.ค. 2555

ครม.หน้ามืดรีด “กำไร-เงินส่วนเกินจำเป็น” กองทุนหมุนเวียน เป็นรายได้แผ่นดิน
ที่ประชุมคณะรัฐมนตรี (ครม.) เมื่อวันที่ 4 ธ.ค. มีมติเห็นชอบในหลักการร่างข้อบังคับกระทรวงการคลังว่าด้วยการนำทุนหรือผลกำไรของทุนหมุนเวียนส่งเข้าบัญชีเงินคงคลังบัญชีที่ 1 พ.ศ. ... เพื่อให้กองทุนหมุนเวียนส่งกำไรกองทุนเป็นรายได้แผ่นดิน 
ทั้งนี้ สาเหตุที่มีการดึงเงินนอกงบประมาณมาเป็นรายได้รัฐ เกิดจากการที่กรมบัญชีกลางได้เสนอนายกิตติรัตน์ ณ ระนอง รองนายกรัฐมนตรีและ รมว.คลัง ให้นำเงินจากกองทุนหมุนเวียนที่มีเงินคงเหลือส่วนเกินตามความจำเป็นส่งเป็นรายได้แผ่นดิน โดยนำร่องจากเงินส่วนเกินของกองทุนพัฒนาน้ำบาดาลจำนวน 2,000 ล้านบาท 
นายภักดีหาญส์ หิมะทองคำ รองโฆษกประจำสำนักนายกฯ กล่าวว่า ร่างข้อบังคับดังกล่าวกำหนดให้กองทุนหมุนเวียนต้องนำส่งเงินคงเหลือสะสมส่วนที่เกินความจำเป็น หรือกำไรของกองทุนส่งเป็นรายได้ของแผ่นดินตามมาตรา 13 แห่ง พ.ร.บ.เงินคงคลัง เพื่อให้ใช้ประโยชน์ต่อราชการ
อย่างไรก็ตาม ในที่ประชุม ครม.มีการทักท้วงว่าอาจเกิดปัญหากับบางกองทุนได้ หากต้องใช้เงินฉุกเฉิน ครม.จึงให้กฤษฎีกาตรวจสอบว่ามีกองทุนใดบ้างที่จะได้รับผลกระทบ และให้แยกออกมาให้ชัดเจน
ข้อมูลในปี 2553 พบว่า กองทุนและเงินหมุนเวียนที่มีหน้าที่ต้องนำส่งรายได้เป็นของแผ่นดินทั้งหมดมีรายได้สูงกว่ารายจ่าย 1.04 แสนล้านบาท ไม่มีการนำส่งเงินเข้ารัฐแต่รัฐบาลกลับต้องจัดสรรให้ทุกปี